ΓΡΑΠΤΗ ΕΡΩΤΗΣΗ P-2010/97 υποβολή: Josι Apolinαrio (PSE) προς την Επιτροπή (4 Iουνίου 1997)

Θέμα: Στατιστικά στοιχεία της EUROSTAT για το κατά κεφαλήν ΑΕΠ στο Algarve

Σε πρόσφατη έκθεση σχετικά με την ανάπτυξη στις διάφορες ευρωπαϊκές περιφέρειες, η EUROSTAT παρέθεσε στοιχεία σύμφωνα με τα οποία το ΑΕΠ για το Algarve ανέρχεται σε 74% του κοινοτικού μέσου όρου, δηλαδή παρουσίασε αύξηση κατά 15% μεταξύ των ετών 1993 και 1994 (από 59% σε 74%). Τα ποσοστά για την Ανδαλουσία, που συνορεύει με το Algarve, είναι 57% του κοινοτικού μέσου όρου. Λόγω του επιπέδου ανάπτυξης των δύο περιοχών, τα προαναφερθέντα στοιχεία είναι δυσνόητα και κάπως αντιφατικά.

Θα μπορούσε άραγε η Επιτροπή να παράσχει πλήρεις εξηγήσεις αυτής της απότομης αύξησης του πλούτου, διευκρινίζοντας ποιά κριτήρια κρύβονται πίσω από αυτή τη στρέβλωση και παραθέτοντας συγκριτικό πίνακα των κριτηρίων που χρησιμοποιήθηκαν το 1993 και το 1994; Επίσης, ποιά κριτήρια χρησιμοποιήθηκαν για την Ανδαλουσία;

Απάντηση του κ. de Silguy εξ ονόματος της Επιτροπής (3 Ιουλίου 1997)

Τα ποσοστά 59% και 74% τα οποία παρουσιάζει ο αξιότιμος βουλευτής δεν είναι συγκρίσιμα.

Πράγματι, όπως επεξηγείται στις δημοσιεύσεις «Στατιστικές εν συντομία-Περιφέρειες», οι οποίες παρουσιάζουν τα αποτελέσματα, τα εθνικά ακαθάριστα εγχώρια προϊόντα (ΑΕγχΠ) ορίζονται για κάθε κράτος μέλος με βάση την πιο πρόσφατη περιφερειακή διάρθρωση της ακαθάριστης προστιθεμένης αξίας, όπως αυτή κατατίθεται από τις Εθνικές Στατιστικές Υπηρεσίες.

Κατά το χρόνο της επεξεργασίας των εκτιμήσεων για το 1993, τα πρόσφατα διαθέσιμα δεδομένα για την Πορτογαλία αναφέρονταν στο έτος 1990. Το περιφερειακό ΑΕγχΠ ανά κάτοικο για το Algarve, εκφραζόμενο ως ποσοστό του κοινοτικού μέσου όρου, είχε υπολογιστεί τότε στο 59%.

Το 1996, η Εθνική Στατιστική Υπηρεσία της Πορτογαλίας (ΙΝΕ) διαβίβασε στην Επιτροπή αναθεωρημένες πληροφορίες για την περίοδο 1988-1992. Αυτά τα καινούρια δεδομένα λαμβάνουν υπόψη τα πρώτα αποτελέσματα των εργασιών βελτίωσης της μεθοδολογίας των εθνικών και περιφερειακών λογαριασμών που πραγματοποιούνται στην Πορτογαλία. Αυτά τα καινούρια στοιχεία κατέληξαν σε αναθεώρηση του περιφερειακού ΑΕγχΠ για το Algarve, το οποίο υπολογίζεται τώρα στο 73% του κοινοτικού μέσου όρου για το 1993 και στο 74% για το 1994.

Τα αντίστοιχα δεδομένα για την Ανδαλουσία είναι 58% το 1993 και 57% το 1994, αλλά μία άμεση σύγκριση ανάμεσα στις δύο περιοχές είναι δύσκολη. Τo μέγεθος της Ανδαλουσίας (περίπου 87.300 χμ² και 7.000.000 κάτοικοι) είναι πράγματι πολύ μεγαλύτερο από αυτό του Algarve (περίπου 5000 χμ² και 340.000 κάτοικοι). Ως εκ τούτου, η ισπανική περιφέρεια είναι πολύ πιο ανομοιογενής απ'ό,τι η πορτογαλική επαρχία. Μια λεπτομερέστερη (στο επίπεδο NUTS3) γεωγραφική ανάλυση δείχνει άλλωστε ότι το ΑΕγχΠ ανά κάτοικο κυμαίνεται εκεί από 53% του κοινοτικού μέσου όρου στην επαρχία της Γρανάδα έως 65% στην επαρχία της Αλμέρια. Εξάλλου, η απόκλιση ανάμεσα στο επίπεδο και στο ρυθμό ανάπτυξης των δύο περιοχών σχετίζεται επίσης με τη διαφορά της διάρθρωσης της ακαθάριστης προστιθέμενης αξίας σε κάθε κλάδο δραστηριότητας. Ιδιαίτερα, ο κλάδος «συντήρηση και επισκευή, εμπόριο, εστιατόρια και ξενοδοχεία», ο οποίος εμπεριέχει ένα μεγάλο μέρος των δραστηριοτήτων που σχετίζονται με τον τουρισμό, αποτελεί το 38% στο Algarve, αλλά μόλις το 25% στην Ανδαλουσία.